Virallinen lehti nro C 117 , 16/04/1998 s. 0041



KIRJALLINEN KYSYMYS E-2674/97 komissiolle esittäjä(t): Honório Novo (GUE/NGL) (1. syyskuuta 1997) Aihe: ¨Porto¨-nimityksen käyttö viinin tuotannossa, maahantuonnissa ja kaupassa Äskettäin Bordeaux'ssa järjestetyssä VINEXPO -97 -näyttelyssä kävi ilmi, että hyvin erilaista alkuperää olevat tuottajat käyttivät asiattomasti nimitystä ¨portviini¨. Esimerkkinä voidaan mainita, että kalifornialaiset viininvalmistajat esittelivät julkisesti ¨omaa portviinituotantoaan¨ (PORTWINE) ja uskalsivat jopa esitellä ¨portviinejä¨ (vinhos do Porto), joiden etiketit oli kopioitu eräiltä kaikkein arvostetuimmilta portugalilaisilta yrityksiltä, jotka tuottavat aitoa ja alkuperäistä Douron alueen viiniä. Toisaalta Etelä-Afrikan kanssa käydyissä kauppaneuvotteluissa on ilmennyt, että tämä maa aikoo tuoda Euroopan unionin markkinoille ¨PORTO¨-nimityksellä varustettuja viinejä, jotka ovat luonnollisestikin vain karkeita jäljitelmiä portugalilaisesta viinistä. Lisää tämän tyyppisiä esimerkkejä löytyy muilta alueilta ja muista maista, kuten Euroopan komissio jo hyvin tietää. ¨PORTO¨-nimityksellä varustettujen viinien tuotanto Kaliforniassa, Etelä-Afrikassa, Australiassa tai missä muussa maassa ja millä muulla alueella tahansa, jopa Euroopan unionin sisällä, on selvä väärennös, joka loukkaa henkisen omaisuuden suojaa ja alkuperäsääntöjä. Näin ollen pyydän komissiota vastaamaan seuraaviin kysymyksiin: 1. Mihin toimenpiteisiin komissio on jo ryhtynyt tai aikoo ryhtyä ulkoisen kauppapolitiikan ja WTO:n puitteissa sen estämiseksi, ettei Euroopan unionin alueella tuoteta, tuoda maahan ja myydä ¨PORTO¨-nimityksellä varustettuja viinejä, jotka ovat peräisin Kaliforniasta, Etelä-Afrikasta, Australiasta tai mistä tahansa muusta kolmannesta maasta? 2. Mihin unionin sisäisiin toimenpiteisiin komissio on ryhtynyt tai aikoo ryhtyä, jotta ¨PORTO¨-nimityksellä varustettujen viinien kaupan aikaansaama petos saadaan rangaistavaksi ja voidaan estää? Komission jäsenen Franz Fischlerin komission puolesta antama vastaus (17. lokakuuta 1997) 1. ¨Porto¨-nimitys, jonka käyttö on varattu yksinomaisesti erityisesti määritetyillä alueilla tuotettuja laatuviinejä koskevia erityissäännöksistä 16 päivänä maaliskuuta 1987 annetun neuvoston asetuksen (ETY) N:o 823/87 ((EYVL L 84, 27.3.1987. )) mukaisesti ¨Porto¨-alueiksi määritetyiltä alueilta peräisin oleville viineille, kuuluu yhteisön alueella ehdottoman suojelun piiriin. Tästä seuraa, että viinin nimeämistä ja esittelyä varten ei kyseistä nimitystä saa käyttää minkään muun yhteisössä kaupan pidettävän viinin yhteydessä, olipa kyse yhteisössä tuotetusta tai jostakin kolmannesta maasta tuodusta viinistä. Samoin on kiellettyä käyttää tätä nimeä johdetussa muodossa, kuten ¨Port Wine¨, taikka todellisen alkuperän ilmoittavan nimen yhteydessä, kuten ¨South African Port¨. Arvoisaa parlamentin jäsentä kehotetaan myös tutustumaan vastaukseen, joka on annettu Barros Mouran esittämään, ¨Porto¨-nimityksen suojaamista niin ikään koskevaan kirjalliseen kysymykseen E-2485/97 ((EYVL C,82, 17.3.1998, s. 91. )). 2. On ennen kaikkea kunkin jäsenvaltion tehtävä varmistaa yhteisön lainsäädännön täytäntöönpano ja moitteeton soveltaminen sekä torjua petokset. Lisätäkseen ja tehostaakseen viinialalla tehtäviä tarkastuksia ja edistääkseen jäsenvaltioiden tarkastuselinten suoraa yhteistoimintaa neuvosto antoi vuonna 1989 asetuksen (ETY) N:o 2048/89 yleisistä tarkastuksia koskevista säännöistä viinialalla ((EYVL L 202, 14.7.1989. )). Viinialan tuotteiden, joihin ¨Porto¨-viinit kuuluvat, nimeämiseen ja esittelyyn sovellettavien säännösten noudattamisen valvonta kuuluu selvästi kyseisen asetuksen soveltamisalaan.